b"\n_START_ARTICLE_\nCasamor (Cabanelles)\n_START_SECTION_\nDescripci\xc3\xb3\n_START_PARAGRAPH_\nEst\xc3\xa0 situat a la banda de ponent del petit nucli de masos que conformen el ve\xc3\xafnat de Casamor, al sud-oest del municipi de Cabanelles al qual pertany. L'edifici se situa al marge dret del cam\xc3\xad que d\xc3\xb3na acc\xc3\xa9s al ve\xc3\xafnat des de la carretera de Roses a Besal\xc3\xba._NEWLINE_L'edifici \xc3\xa9s de planta m\xc3\xa9s o menys rectangular destinat a pallissa i constru\xc3\xaft en un terreny en pendent. Presenta la coberta de dues vessants de teula i est\xc3\xa0 distribu\xc3\xaft en planta baixa i pis, amb un tancat adossat a la banda de migdia de la construcci\xc3\xb3, que feia les funcions de corral. La fa\xc3\xa7ana principal presenta un portal d'acc\xc3\xa9s de mig punt adovellat mentre que la resta d'obertures s\xc3\xb3n rectangulars, algunes d'elles emmarcades amb carreus de pedra. La part m\xc3\xa9s destacable de l'edifici \xc3\xa9s el mur de tramuntana, actualment al descobert. Es tracta d'una estructura amb una orientaci\xc3\xb3 est-oest, bastit amb c\xc3\xb2dols escap\xc3\xa7ats i pedra desbastada, disposats en filades perfectament regulars. S'observen forats de bastida disposats a diferent nivell i, a la part inferior del parament, tres grans m\xc3\xa8nsules de pedra probablement relacionades amb alguna estructura desapareguda.\n_START_SECTION_\nHist\xc3\xb2ria\n_START_PARAGRAPH_\nL'ermita de Sant Rom\xc3\xa0 de Casamor fou una cel\xc2\xb7la  depenent del monestir de Sant Pere d'Albany\xc3\xa0 fundat entorn de l'any 820 per D\xc3\xb2mnul, el seu primer abat, segons apareix al precepte de Carles el Calb de 844, en el qual el rei confirma les propietats del monestir. Entre aquestes propietats es troba la cel\xc2\xb7la de Sant Rom\xc3\xa0 in altero loco dicitur Casa Mauri, ecclesia in honore Sancti Romani constructa. L'any 869, tal com apareix en un precepte de Carles el Calb el monestir de Sant Pere d'Albany\xc3\xa0 va perdre la seva independ\xc3\xa8ncia passant a dependre de Santa Maria d'Arles, al Vallespir. A les Rationes Decimarum dels anys 1279 i 1280 consta l'esgl\xc3\xa9sia de Cassamor, ja amb una funci\xc3\xb3 parroquial. Aquesta queda confirmada als nomencl\xc3\xa0tors del segle XIV amb la dedicaci\xc3\xb3 a sant Tiburci, tot i que es coneix com a Sant Romans._NEWLINE_En l'edifici actual que serveix de pallissa es pot apreciar restes constructives medievals al parament de la seva fa\xc3\xa7ana nord, un mur de c\xc3\xb2dols que per la forma constructiva podria pert\xc3\xa0nyer als segles X-XI, encara que no es pot assegurar amb tant precisi\xc3\xb3 sense un estudi de paraments previ. La resta de l'edifici actual correspon al segle XVIII, amb reformes i ampliacions posteriors."